Приложение 5

|  |  |
| --- | --- |
|  |  |

**Информация за текущото състояние на “Многопрофилна болница за активно лечение – Пазарджик” АД, гр. Пазарджик**

**“Многопрофилна болница за активно лечение – Пазарджик” АД, гр. Пазарджик** с ЕИК 130072241 е лечебно заведение, акционерно дружество, като собственик на капитала са държавата, представлявана от министъра на здравеопазването, която към 27.06.2023 г. притежава 84,82 % от вписания капитал и общините от област Пазарджик, притежаващи останалите 15,18 % от вписания капитал. Лечебното заведение осъществява своята лечебно-диагностична, консултативна, експертна, учебна и научна дейност в съответствие със Закона за лечебните заведения и полученото разрешително за дейност. „МБАЛ-Пазарджик” АД е най-голямото лечебно заведение за стационарна помощ на територията на областта, като пряко обслужва население от над 252 хил. души в общините Пазарджик, Септември, Белово, Лесичово, както и поема насочени пациенти от общинските болници в градовете Велинград, Пещера и Панагюрище, на които по силата на сключени договори се оказва и консултативна помощ, и диагностично-лечебен процес.

Целите на “Многопрофилна болница за активно лечение – Пазарджик” АД, гр. Пазарджик са формулирани както следва: Да осъществява предмета на своята дейност в съответствие със здравните потребности на населението в областта – запазване и укрепване здравето на хората, понижаване на заболеваемостта и трайната инвалидизация; Повишаване качеството на живота чрез адекватно медицинско обслужване (поставяне на пациента в центъра на дейността и разширяване на спектъра на оказваните здравни услуги); Осигуряване на равни възможности за лечение на населението (съчетаване на пазарното и социалното начало, балансиране на интересите); Осигуряване на стационарно лечение според правилата за добрата медицинска практика (висока степен на професионализъм, ефективно използване на ресурсите при минимален риск за пациентите и положително влияние върху здравето); Непрекъснато повишаване на квалификацията на лекарите и специалистите по здравни грижи; Спазвайки стандартите за качество на предлаганите услуги, „МБАЛ - Пазарджик” АД да запази лидерските си позиции в сектора на здравеопазването в област Пазарджик.

Предметът на дейност на “Многопрофилна болница за активно лечение – Пазарджик” АД, гр. Пазарджик е: Лечение и диагностика на лица с остри заболявания, травми, изострени хронични болести – когато лечебната цел не може да се постигне в условията на извънболнична помощ; Състояния, изискващи оперативно лечение в болнични условия - спешни и планови; Родилна помощ; Рехабилитация; Диагностика и консултации на пациенти поискани от други лечебни заведения; Вземане, съхраняване, снабдяване с кръв и кръвни съставки; Учебна и научна дейност – следдипломна квалификация и продължително обучение на лекари, медицински сестри, акушерки, рехабилитатори, съобразно Наредба№1/2015г.; Извършване на клинични изпитвания на лекарствени продукти и медицински изделия, съгласно действащото законодателство.

Съгласно заверения от регистриран одитор финансов отчет и доклада за дейността на дружеството за 2023 г., към 31.12.2023 г. дружеството регистрира положителен текущ финансов резултат – печалба в размер на 1 182 хил. лв. В сравнение с отчетената за 2022 г. текуща печалба от 895 хил. лв., през 2023 г. се наблюдава запазване на положителната тенденция към отчитане на текуща печалба. Общо финансовият резултат към 31.12.2023 г. е положителен – печалба в размер на 10 720 хил. лв., отчитайки липсата на непокрити загуби/натрупани печалби от предходни години. Общо собственият капитал за 2023 г. е в размер на 20 333 хил. лв. към 31.12.2023 г., при 18 944 хил. лв. за 2022 г. Записаният капитал към 31.12.2023 г. е 7 080 хил. лв.

Общо приходите на дружеството за 2023 г. са 40 757 хил. лв. и са увеличени с 4 920 хил. лв., или с 13,73 % спрямо тези за 2022 г. Приходите от продажба на услуги са в размер на 34 747 хил. лв., като са увеличени с 5 391 хил. лв. спрямо предходната финансова година. Приходите от финансиране бележат намаление с 570 хил. лв. спрямо 2022г. При финансовите приходи през 2023 г. отчетеното увеличение е с 99 хил. лв. спрямо предходния отчетен период. Общо разходите за 2023 г. са 39 575 хил. лв. и са увеличени с 4 633 хил. лв., или с 13,26 % спрямо 2022 г. През 2023 г., спрямо 2022 г., се наблюдава увеличение при разходите за материали - с 1 015 хил. лв. повече спрямо 2022 г., при разходите за амортизации - с 218 хил. лв. повече спрямо 2022 г., при разходите за външни услуги - с 589 хил. лв. спрямо 2022 г. Увеличение се наблюдава и при разходите за персонала - с 2 803 хил. лв. повече спрямо предходната година, докато при други разходи за дейността е отчетено намаление с 33 хил. лв. спрямо предходния отчетен период. Лечебното заведение няма задължения към финансови институции, както и липсват просрочени задължения.

Към 31.03.2024 г. дружеството регистрира текуща печалба от 386 хил. лв. Общо приходите за периода са в размер на 11 223 хил. лв., а общо разходите са в размер на 10 837 хил. лв.

Информация за финансовите отчети на дружеството, анализи и доклади за дейността може да бъде намерена в Търговския регистър и РЮЛНЦ към Агенция по вписванията и на електронно-информационна система за публичните предприятия - <https://reports.appk.government.bg/Public/Public/Organizations> поддържана от АППК.

В изпълнение на Наредба № 5 от 17.06.2019 г. Министерството на здравеопазването започна да събира и публикува на електронната си страница, информация по ключови показатели, характеризиращи финансовото състояние и дейността на държавни и общински лечебни заведения за болнична помощ, част от които отговарят на търсенето на заявителя болниците. Данни за общо и просрочените задължения, брой преминали болни, използваемост на леглата, брой леглодни и др. показатели се публикуват за всяко тримесечие и са достъпни на адрес: <https://www.mh.government.bg/bg/politiki/standart-za-finansovo-upravlenie-na-drzhavnite-lechebni-zavedeni/>